text: Kendt skuespillerpar opfører teaterstykke sammen
  22 september 2017 kl. 16.35
  Susanne Heinrich og Peter Schrøder er teateraktuelle i Vejle med teaterstykket ”Hvem spiller ud?”. 
  En bittersød komedie om to ældre mennesker, der møder hinanden på et plejehjem. Sådan kan teaterstykket ”Hvem spiller ud?” helt kort forklares. Men der er selvfølgelig mere til stykket.
  De to ældre mennesker snakker om fortid og familien, mens de spiller kort, og netop kortspillet får stykket til at udvikle sig til et både komisk og grotesk drama.
  Stykket, der lige nu er aktuelt på Vejle Musikteater, bliver opført af skuespillerægteparret Susanne Heinrich og Peter Schrøder, og selvom der, måske, er visse ligheder, så forsikrer de to, at stykket ikke tager udgangspunkt i dem selv.
  - Jeg håber ikke, publikum forveksler det bragende skænderi på scenen med det private. For sådan er det bestemt ikke, forsikrer Peter Schrøder.
  Du kan høre de to, altså Susanne Heinrich og Peter Schrøder, fortælle om stykket øverst.
  